****

R E P U B L I K A H R V A T S K A

VARAŽDINSKA ŽUPANIJA

GRAD VARAŽDINSKE TOPLICE

GRADSKO VIJEĆE

KLASA: 013-04/25-01/1

URBROJ: 2186-26-01-25-1

Varaždinske Toplice, dana listopada 2025. godine

Na temelju članka 24.b Zakona o lokalnoj i područnoj (regionalnoj) samoupravi („Narodne novine“, broj: 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 26. i 31. Statuta Grada Varaždinskih Toplica („Službeni vjesnik Varaždinske županije“, broj: 10/21), Gradsko vijeće Grada Varaždinskih Toplica na . sjednici održanoj 2025. donosi

**O D L U K U**

**o načinu sazivanja, radu i odlučivanju na zboru građana**

**Grada Varaždinskih Toplica**

1. **Opće odredbe**

Članak 1.

Ovom se Odlukom propisuje način sazivanja, rada i odlučivanja na zboru građana Grada Varaždinskih Toplica.

Članak 2.

Izrazi koji se koriste u ovoj odluci, a imaju rodno značenje odnose se jednako na muški i ženski rod.

Članak 3.

Zborovi građana sazivaju se radi izjašnjavanja građana o pojedinim pitanjima i prijedlozima iz samoupravnog djelokruga Grada Varaždinskih Toplica te raspravljanja o potrebama i interesima građana od lokalnog značenja.

Članak 4.

Zbor građana može sazvati vijeće mjesnog odbora, Gradsko vijeće odnosno gradonačelnik u skladu sa zakonom, Statutom i ovom odlukom.

1. **Način sazivanja, rada i odlučivanja**

Članak 5.

Vijeće mjesnog odbora, Gradsko vijeće odnosno gradonačelnik donose Odluku o sazivanju zbora građana i Poziv za održavanje zbora građana.

Odluka iz stavka 1. ovoga članka obvezno sadrži:

* pitanje ili prijedlog radi kojeg se saziva zbor građana
* tijelo koje saziva zbor građana
* područje za koje se saziva zbor građana
* vrijeme i mjesto održavanja zbora građana
* dnevni red zbora građana.

Ukoliko se zbor građana saziva radi upoznavanja i rasprave o prijedlogu akta koji je od interesa za građane za koje područje se saziva zbor građana, u Odluci o sazivanju zbora građana obvezno je navesti na koji način će se građani moći upoznati s prijedlogom, navesti mjesto i vrijeme za uvid u pisani materijal odnosno web stranicu na kojoj će materijal biti dostupan.

Članak 6.

Zbor građana saziva se javnim upućivanjem poziva putem oglasne ploče Grada Varaždinskih Toplica, mjesnog odbora i mrežne stranice Grada Varaždinskih Toplica.

Članak 7.

Javni poziv o sazivanju zbora građana sadrži mjesto i vrijeme održavanja zbora građana, pitanja i prijedloge o kojima se traži mišljenje i područje za koje je sazvan zbor građana.

Članak 8.

Zbor građana predsjednik vijeća mjesnog odbora saziva u roku od 7 dana od dana donošenja Odluke o sazivanju iz članka 5. ove Odluke.

Kada zbor građana saziva vijeće mjesnog odbora, zborom predsjedava predsjednik vijeća mjesnog odbora ili član vijeća kojeg odredi vijeće.

Članak 9.

Zbor građana Gradsko vijeće ili gradonačelnik saziva u roku od 15 dana od dana donošenja Odluke o sazivanju iz članka 5. ove Odluke.

Prijedlog za sazivanje zbora građana i traženje mišljenja Gradskome vijeću može dati najmanje jedna trećina vijećnika Gradskoga vijeća.

Gradsko vijeće može sazvati zbor građana radi izjašnjavanja građana o pitanjima i prijedlozima akata iz nadležnosti Gradskoga vijeća, a gradonačelnik iz svoje nadležnosti.

Gradsko vijeće dužno je razmotriti prijedlog za sazivanje zbora građana u roku 60 dana od dana zaprimanja prijedloga.

Kada zbor građana saziva Gradsko vijeće zborom predsjedava predsjednik Gradskoga vijeća odnosno potpredsjednici Gradskoga vijeća sukladno Poslovniku Gradskoga vijeća Grada Varaždinskih Toplica.

Kada zbor građana saziva gradonačelnik zborom predsjedava gradonačelnik ili druga osoba koju on odredi.

Zboru građana iz stavka 5. i 6. ovoga članka u pravilu nazoči predsjednik Gradskoga vijeća, gradonačelnik, predsjednik vijeća mjesnog odbora za koje područje je sazvan zbor građana odnosno osobe koje predsjedavaju zboru građana, te stručne osobe iz upravnih tijela grada iz čije nadležnosti su tražena mišljenja i stručne osobe upravnog tijela nadležnog za poslove mjesne samouprave.

Članak 10.

Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom glasovanju.

Na zborovima građana imaju pravo sudjelovati građani upisani u popis birača i koji imaju prebivalište na području za koje je sazvan zbor građana.

Za pravovaljano izjašnjavanje i odlučivanje na zboru građana potrebna je prisutnost najmanje 5% građana upisanih u popis birača za čije područje je sazvan zbor građana.

Odluka na zboru građana je usvojena ako je podrži većina prisutnih građana.

Mišljenje dobiveno na zboru građana obvezatno je za mjesni odbor, a savjetodavno za Gradsko vijeće i gradonačelnika.

Članak 11.

O zboru građana vodi se zapisnik kojeg vodi zapisničar kojeg određuje predsjedavajući zbora građana iz reda službenika.

Zapisnik se vodi u obliku tonskog zapisa.

Pisani skraćeni zapisnik sadrži podatke o mjestu i vremenu održavanja zbora građana, broju nazočnih građana, dnevnom redu, prijedloge, primjedbe, mišljenja sa zbora, početak i završetak zbora građana, ime predsjedatelja, zapisničara te potpise predsjedatelja i zapisničara. Pisani skraćeni zapisnik objavljuje se na oglasnoj ploči mjesnog odbora, oglasnoj ploči Grada i mrežnim stranicama Grada.

Članak 12.

Stručne i administrativne poslove vezano za sazivanje, rad, izradu akata i zapisnika obavlja Jedinstveni upravni odjel Grada Varaždinskih Toplica.

Članak 13.

Ova odluka stupa na snagu osmoga dana od dana objave u „Službenom vjesniku Varaždinske županije“.

.

PREDSJEDNIK GRADSKOGA VIJEĆA

Josip Hajduk, bacc. ing. aedif.